CELEX: 
Language: sl
Date: 2019-07-29 00:00:00
Title: IZVEDBENI SKLEP KOMISIJE (EU) .../… o priznavanju pravnega in nadzornega okvira Hongkonga za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah

IZVEDBENI SKLEP KOMISIJE (EU) .../…
            
            
               z dne 29.7.2019
            
            
               o priznavanju pravnega in nadzornega okvira Hongkonga za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (ES) št. 1060/2009 Evropskega parlamenta in Sveta o bonitetnih agencijah
                  1
                in zlasti člena 5(6) Uredbe,
            
            
               ob upoštevanju naslednjega:
            
            
               (1)V skladu s členom 5(6) Uredbe (ES) št. 1060/2009 ima Komisija pooblastilo, da sprejme odločitev o enakovrednosti, kadar pravni in nadzorni okvir tretje države zagotavlja, da bonitetne agencije, ki imajo dovoljenje oziroma so registrirane v tej tretji državi, izpolnjujejo pravno zavezujoče zahteve iz navedene uredbe in v zvezi s katerimi se opravlja učinkovit nadzor in izvrševanje v tej tretji državi. 
            
            
               (2)Namen te odločitve o enakovrednosti je omogočiti bonitetnim agencijam iz Hongkonga, da zaprosijo za certificiranje pri Evropskem organu za vrednostne papirje in trge (ESMA), če niso sistemsko pomembne za finančno stabilnost ali celovitost finančnih trgov ene ali več držav članic. Ta odločitev o enakovrednosti ESMA omogoča, da te bonitetne agencije vsako posebej ter odobri izvzetje iz nekaterih organizacijskih zahtev za bonitetne agencije, ki delujejo v Evropski uniji, vključno z zahtevo po fizični prisotnosti v Evropski uniji.
            
            
               (3)Da bi veljal za enakovrednega, mora pravni in nadzorni okvir tretje države izpolnjevati vsaj tri pogoje, določene v členu 5(6) Uredbe (ES) št. 1060/2009.
            
            
               (4)Komisija je 28. aprila 2014 sprejela Izvedbeni sklep 2014/249/EU
                  2
               , v katerem je ugotovila, da so navedeni trije pogoji izpolnjeni, in priznala hongkonški pravni in nadzorni okvir za bonitetne agencije za enakovrednega zahtevam iz takrat veljavne Uredbe (ES) št. 1060/2009.
            
            
               (5)V skladu s prvim pogojem iz člena 5(6) Uredbe (ES) št. 1060/2009 morajo imeti bonitetne agencije v tretji državi dovoljenje oziroma morajo biti registrirane ter predmet stalnega učinkovitega nadzora in izvrševanja. Hongkonški pravni in nadzorni okvir zahteva, da morajo imeti bonitetne agencije in njihovi bonitetni analitiki, ki opravljajo storitve bonitetnega ocenjevanja v Hongkongu, dovoljenje za opravljanje teh storitev in so pod nadzorom hongkonške komisije za vrednostne papirje in standardizirane terminske posle (Securities and Futures Commission – SFC). Hongkonški pravni in nadzorni okvir daje SFC celovit nabor pooblastil, ki ji omogočajo preiskave bonitetnih agencij v zvezi z izpolnjevanjem njihovih pravnih obveznosti. SFC lahko regulirane in neregulirane osebe prisili, da predložijo informacije in dokumente, pomembne za preiskavo, vključno s poslovnimi evidencami, bančnimi izpiski, telefonskimi in internetnimi evidencami in informacijami o dejanskem lastništvu. To pooblastilo se uporablja za osebe, ki so predmet preiskave ali za katere SFC upravičeno domneva, da imajo informacije, pomembne za preiskavo. Če obstaja tveganje uničenja ali odstranitve dokazov, bega osebe, ki je predmet preiskave, ali drugi pomisleki, ima SFC poleg tega pooblastilo, da dostopa do zasebnih prostorov reguliranih in nereguliranih oseb, potem ko je sodni organ izdal nalog za hišno preiskavo. SFC ima tudi vsa pooblastila za sprejemanje kazenskih, civilnih, upravnih in drugih ukrepov. Ta vključujejo upravno pooblastilo, da naloži disciplinske sankcije osebam, ki imajo dovoljenje ali so registrirane pri SFC, da naloži omejitve osebam z dovoljenjem oziroma registriranim osebam v zvezi z njihovimi poslovnimi dejavnostmi, da dokončno ali začasno odvzame dovoljenje oziroma prekliče registracijo takim osebam in da izdaja opomine, predpiše obveznosti ali naloži globe osebam z dovoljenjem oziroma registriranim osebam. SFC je pristojna, da pri pristojnem sodišču vloži vlogo za izdajo sodne prepovedi (določenega) ravnanja ali odreditev odprave kršitve. Poleg inšpekcij na kraju samem SFC izvaja nadzor tudi drugače, in sicer prek komunikacije z bonitetnimi agencijami z dovoljenjem, tako da bi razumela njihove poslovne modele in načrte ter tveganja, povezana s takimi dejavnostmi, ter opredelila in ocenila tveganja, ki izhajajo iz njihovih poslovnih dejavnosti. Informacije o bonitetnih agencijah z dovoljenjem se zbirajo prek dokumentov, predloženih SFC, ki med drugim vključujejo revidirane letne računovodske izkaze in poročila o letnih kontrolnih pregledih. SFC spremlja pritožbe in kršitve, ki jih bonitetne agencije prijavijo same. Sporazum o sodelovanju, sklenjen med ESMA in SFC, določa izmenjavo informacij v zvezi z ukrepi izvrševanja in nadzora, sprejetimi zoper čezmejne bonitetne agencije.
            
            
               (6)V skladu z drugim pogojem iz člena 5(6) Uredbe (ES) št. 1060/2009 morajo za bonitetne agencije v tretji državi veljati pravno zavezujoča pravila, ki so enaka pravilom iz členov 6 do 12 Uredbe (ES) št. 1060/2009 in Priloge I k navedeni uredbi. Hongkonški pravni in nadzorni okvir določa podrobne zahteve glede korporativnega upravljanja. Upravni odbor in vodstveni delavci, odgovorni za regulirane dejavnosti, nosijo glavno odgovornost za zagotavljanje, da se v bonitetni agenciji spoštujejo ustrezni standardi ravnanja ter pravilni postopki. Bonitetne agencije morajo imeti dva odgovorna vodstvena delavca, pri čemer mora oba potrditi SFC, vsaj eden od njiju pa mora biti izvršni direktor v skladu z odlokom o vrednostnih papirjih in standardiziranih terminskih poslih. Obstajajo obsežne določbe v zvezi z nasprotji interesov, ki od bonitetnih agencij zahtevajo, da ugotovijo in odpravijo ali upravljajo nasprotja interesov ter da so organizirane na način, ki zagotavlja, da njihovi poslovni interesi ne vplivajo na neodvisnost in natančnost njihovih bonitetnih ocen, pa tudi določbe v zvezi z organizacijskimi zahtevami, vključno z najemanjem zunanjih izvajalcev, vodenjem evidenc in zaupnostjo. V smislu organizacijskih zahtev morajo bonitetne agencije izpolnjevati zahteve, kot so tiste v zvezi s politikami in postopki za zagotavljanje skladnosti s pravnimi obveznostmi ter stalno in učinkovito funkcijo za zagotavljanje skladnosti. Bonitetne agencije morajo tudi vzpostaviti funkcijo pregleda, odgovorno za redne preglede metodologij in modelov bonitetnega ocenjevanja ter pomembnih sprememb le-teh. Hongkonški pravni in nadzorni okvir vsebuje celo vrsto zahtev po razkritju, kot so javno razkritje bonitetnih ocen in letna javna razkritja o dejavnostih bonitetnega ocenjevanja in pomožnih dejavnostih. Zato se hongkonški pravni in nadzorni okvir šteje za enakovrednega uredbi o bonitetnih agencijah v zvezi z obvladovanjem nasprotij interesov, organizacijskimi zahtevami, kakovostjo ocen in metodologijami ocenjevanja, obveznostjo razkritja bonitetnih ocen ter obveznostmi glede splošnih in rednih razkritij dejavnosti bonitetnega ocenjevanja. Tako bi moral zagotavljati ustrezno zaščito v smislu integritete, preglednosti, dobrega upravljanja bonitetnih agencij ter zanesljivosti dejavnosti bonitetnega ocenjevanja.
            
            
               (7)V skladu s tretjim pogojem iz člena 5(6) Uredbe (ES) št. 1060/2009 mora regulativna ureditev v tretji državi preprečevati poseganje nadzornih organov in drugih javnih organov te tretje države v vsebino bonitetnih ocen in metodologij bonitetnega ocenjevanja. Ne obstaja nobena pravna določba o pooblastitvi SFC ali katerega koli drugega javnega organa, v skladu s katero lahko ta vpliva na vsebino bonitetnih ocen ali metodologije bonitetnega ocenjevanja.
            
            
               (8)Hongkonški pravni in nadzorni okvir še vedno izpolnjuje tri pogoje, ki so bili prvotno določeni v členu 5(6) Uredbe (ES) št. 1060/2009. Vendar je Uredba (EU) št. 462/2013 Evropskega parlamenta in Sveta
                  3
                uvedla dodatne zahteve za bonitetne agencije, registrirane v Uniji, zaradi česar se je pravni in nadzorni sistem za navedene bonitetne agencije zaostril. Te dodatne zahteve vključujejo pravno zavezujoča pravila za bonitetne agencije v zvezi z obeti glede bonitetnih ocen, obvladovanjem nasprotij interesov, zahtevami glede zaupnosti, kakovostjo metodologij bonitetnega ocenjevanja ter predstavitvijo in razkritjem bonitetnih ocen. 
            
            
               (9)V skladu s točko (1)(b) drugega odstavka člena 2 Uredbe (EU) št. 462/2013 se dodatne zahteve za namene ocenjevanja enakovrednosti pravnega in nadzornega okvira tretjih držav uporabljajo od 1. junija 2018. 
            
            
               (10)Na podlagi tega je Komisija 13. julija 2017 ESMA zaprosila za nasvet o enakovrednosti pravnega in nadzornega okvira med drugim Hongkonga s temi dodatnimi zahtevami, uvedenimi z Uredbo (EU) št. 462/2013, ter za njegovo mnenje o pomembnosti razlik. 
            
            
               (11)ESMA je v svojem strokovnem nasvetu, objavljenem 17. novembra 2017, navedla, da hongkonški pravni in nadzorni okvir v zvezi z bonitetnimi agencijami vključuje zadostne določbe za izpolnjevanje dodatnih zahtev, uvedenih z Uredbo (EU) št. 462/2013.
            
         
         
            
               (12)Uredba (EU) št. 462/2013 v členu 3(1)(w) uvaja opredelitev obetov glede bonitetnih ocen in Uredba (ES) št. 1060/2009 zdaj razširja nekatere zahteve, ki se uporabljajo za bonitetne ocene, na obete glede bonitetnih ocen. Čeprav hongkonški pravni in nadzorni okvir obetov glede bonitetnih ocen ne priznava izrecno kot ločene in različne postavke od bonitetne ocene, SFC pričakuje, da se bodo glede na široko naravo pojma „bonitetna ocena“ v hongkonškem pravnem in nadzornem okviru pri pripravi obetov glede bonitetnih ocen upoštevale vse iste zahteve kot za bonitetne ocene.
            
            
               (13)Da bi okrepili videz neodvisnosti bonitetnih agencij v razmerju do ocenjevanih subjektov, Uredba (EU) št. 462/2013 v členu 6(4) ter členih 6a in 6b Uredbe (ES) št. 1060/2009 pravila o nasprotjih interesov razširja na tista nasprotja interesov, ki jih povzročijo delničarji ali družbeniki na pomembnih položajih v bonitetni agenciji. Hongkonški pravni in nadzorni okvir od bonitetnih agencij zahteva, da vzpostavijo ustrezne in učinkovite ureditve za preprečevanje, odkrivanje in odpravljanje ali obvladovanje in razkrivanje nasprotij interesov ter zagotovijo, da nanje ne vplivajo poslovni odnosi. Čeprav v hongkonški zakonodaji ni izrecnega sklicevanja na delničarje, bonitetna agencija ne sme opraviti posla, če obstaja morebitno nasprotje interesov.
            
            
               (14)Uredba (EU) št. 462/2013 uvaja nove določbe za zagotovitev, da se zaupni podatki uporabljajo samo za namene, povezane z dejavnostmi bonitetnega ocenjevanja, in so zaščiteni pred goljufijo, krajo ali zlorabo. V ta namen člen 10(2a) Uredbe (ES) št. 1060/2009 določa, da morajo bonitetne agencije vse bonitetne ocene, obete glede bonitetnih ocen in s tem povezane informacije do razkritja javnosti obravnavati kot notranje informacije. Hongkonški pravni in nadzorni okvir z določitvijo podrobnih zahtev od bonitetnih agencij zahteva, da sprejmejo postopke in mehanizme za varstvo zaupnih informacij v zvezi z izdajatelji. Torej je vzpostavljen verodostojen okvir za zaščito pred zlorabo zaupnih informacij.
            
            
               (15)Cilj Uredbe (EU) št. 462/2013 je povečati raven preglednosti in kakovosti metodologij bonitetnega ocenjevanja. V odstavku 3 pododdelka I oddelka D Priloge I k Uredbi (ES) št. 1060/2009 se uvaja obveznost, da morajo bonitetne agencije ocenjevanemu subjektu dati možnost, da pred objavo bonitetne ocene ali obetov glede bonitetne ocene opozori na morebitne stvarne napake. Hongkonški pravni in nadzorni okvir, ki večji pomen pripisuje temu, da se bonitetna ocena nemudoma sporoči trgu, ne vsebuje nobene stroge zahteve, da morajo bonitetne agencije ocenjevani subjekt o bonitetni oceni obvestiti pred njeno objavo. Bonitetne agencije morajo namesto tega ocenjevani subjekt obvestiti samo o ključnih informacijah in glavnih preudarkih, na katerih bo temeljila ocena, kadar je to izvedljivo in primerno.
            
            
               (16)Uredba (EU) št. 462/2013 v člen 8(5a) in (6)(aa) in (ab) ter (7) Uredbe (ES) št. 1060/2009 uvaja zaščitne ukrepe za zagotovitev, da nobena sprememba metodologij bonitetnega ocenjevanja ne privede do manj strogih metodologij. Hongkonški pravni in nadzorni okvir zahteva, da bonitetne agencije v celoti in javno razkrijejo vse bistvene spremembe svojih metodologij. Poleg tega zahteva, da mora bonitetna agencija, kadar je to izvedljivo in primerno, take bistvene spremembe razkriti pred začetkom njihove veljavnosti. Če se spremenijo metodologije, modeli ali ključne predpostavke ocenjevanja, uporabljene pri pripravi katere od njenih bonitetnih ocen, mora bonitetna agencija takoj razkriti verjeten obseg bonitetnih ocen, na katere bodo spremembe vplivale, pri čemer uporabi enaka komunikacijska sredstva, kot so bila uporabljena pri distribuciji zadevnih bonitetnih ocen.
            
            
               (17)Uredba (EU) št. 462/2013 zaostruje zahteve glede predstavljanja in razkrivanja bonitetnih ocen. V skladu s členom 8(2) in odstavkom 2a pododdelka I oddelka D Priloge I k Uredbi (ES) št. 1060/2009 bonitetna agencija razkritje metodologij, modelov in ključnih predpostavk bonitetnega ocenjevanja pospremi z jasnimi in lahko razumljivimi navodili, ki pojasnjujejo vse predpostavke, parametre, omejitve in negotovosti glede modelov in metodologij bonitetnega ocenjevanja, uporabljenih v postopku bonitetnega ocenjevanja. Hongkonški pravni in nadzorni okvir vključuje zahteve za zagotovitev, da bonitetne agencije zagotovijo zadostna navodila, ki uporabnikom bonitetnih ocen omogočajo razumevanje teh ocen. Zahteva tudi, da se nadzorniku vsakih 6 mesecev zagotovijo informacije v zvezi s poslovnimi dejavnostmi.
            
            
               (18)Z namenom krepitve konkurence in omejitve obsega nasprotij interesov v sektorju bonitetnih agencij Uredba (EU) št. 462/2013 v pododdelku II oddelka E Priloge I k Uredbi (ES) št. 1060/2009 uvaja zahtevo, da honorarji, ki jih bonitetne agencije zaračunajo za bonitetno ocenjevanje in pomožne storitve, ne smejo biti diskriminatorni in da morajo temeljiti na dejanskih stroških. Zahteva, da morajo bonitetne agencije razkriti nekatere finančne podatke. Hongkonški pravni in nadzorni okvir od bonitetnih agencij zahteva, da vodijo poslovne evidence v skladu z vsemi predpisanimi zahtevami za določeno obdobje, da javno razkrijejo splošno naravo svojih dogovorov o plačilu z ocenjevanimi subjekti in poročajo o skupnem dohodku, ki izhaja iz opravljanja storitev bonitetnega ocenjevanja, pri čemer ima nadzornik pooblastilo, da zahteva te informacije. V zvezi z ukrepi za zaščito strank in zagotavljanje njihove pravične obravnave obstaja splošna zahteva, da se stranke obravnavajo pravično.
            
            
               (19)Komisija pri oceni regulativnega režima tretje države upošteva načelo sorazmernosti in pristop, ki temelji na tveganju. Glede na skupaj preučene dejavnike in strokovni nasvet ESMA hongkonški pravni in nadzorni okvir za bonitetne agencije izpolnjuje pogoje iz drugega pododstavka člena 5(6) Uredbe (ES) št. 1060/2009 in bi ga bilo treba še naprej šteti za enakovrednega pravnemu in nadzornemu okviru, ki ga določa navedena uredba.
            
            
               (20)Zaradi pravne varnosti bi bilo treba sprejeti nov izvedbeni sklep, Izvedbeni sklep 2014/249/EU pa bi bilo zato treba razveljaviti.
            
            
               (21)Komisija bi morala ob pomoči ESMA še naprej redno spremljati razvoj pravnih in nadzornih ureditev, ki se uporabljajo za bonitetne agencije, razvoj trga in učinkovitost nadzornega sodelovanja v zvezi s spremljanjem in izvrševanjem v Hongkongu, da se zagotovi stalna skladnost.
            
            
               (22)Ukrepi iz tega sklepa so v skladu z mnenjem Evropskega odbora za vrednostne papirje –
            
            
               SPREJELA NASLEDNJI SKLEP: 
            
            
               Člen 1
            
            
               Za namene člena 5 Uredbe (ES) št. 1060/2009 se hongkonški pravni in nadzorni okvir za bonitetne agencije šteje za enakovrednega zahtevam Uredbe (ES) št. 1060/2009.
            
            
               Člen 2
            
            
               Izvedbeni sklep 2014/249/EU se razveljavi.
            
            
               Člen 3
            
            
               Ta sklep začne veljati dvajseti dan po objavi v Uradnem listu Evropske unije.
            
            
               V Bruslju, 29.7.2019
            
            
               
                     Za Komisijo
               
            
         
         
            
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        UL L 302, 17.11.2009, str. 1.
               
               
                  
                     (2)
                  
                        Izvedbeni sklep Komisije 2014/249/EU z dne 28. aprila 2014 o priznavanju pravnega in nadzornega okvira Hongkonga za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah (UL L 132, 3.5.2014, str. 76).
               
               
                  
                     (3)
                  
                        Uredba (EU) št. 462/2013 Evropskega parlamenta in Sveta z dne 21. maja 2013 o spremembi Uredbe (ES) št. 1060/2009 o bonitetnih agencijah (UL L 146, 31.5.2013, str. 1).